Στις Βρυξέλλες ο Αντώνης Σαμαράς
ενώ εκκρεμεί η λύση για την βιωσιμότητα του ελληνικού χρέους
Φανερά προβληματισμένος και απογοητευμένος ο Πρωθυπουργός Αντώνης Σαμαράς, αφού μέχρι τα ξημερώματα της Τετάρτης παρακολουθούσε τις εξελίξεις και το ναυάγιο της συνεδρίασης του Γιούρογκρουπ, για την εξεύρεση της λύσης για την βιωσιμότητα του ελληνικού χρέους, έστειλε το δικό του αυστηρό μήνυμα στους ευρωπαίους εταίρους. «Η Ελλάδα έκανε εκείνο που έπρεπε και στο οποίο είχε δεσμευτεί. Οι εταίροι μας, μαζί με το ΔΝΤ, επίσης οφείλουν να κάνουν εκείνο που έχουν αναλάβει», δήλωσε ο πρωθυπουργός. «Από την επιτυχή ολοκλήρωση αυτής της προσπάθειας τις επόμενες μέρες, δεν εξαρτάται μόνο το μέλλον της δικής μας χώρας, αλλά και η σταθερότητα ολόκληρης της ευρωζώνης. Οι όποιες τεχνικές δυσκολίες στην εξεύρεση της τεχνικής λύσης, δε συγχωρούν καμία ολιγωρία ή καθυστέρηση» πρόσθεσε. Ο Πρωθυπουργός βρίσκεται ήδη στις Βρυξέλλες για την σημερινή Σύνοδο Κορυφής που έχει στην ατζέντα της τον προσεχή Ευρωπαϊκό προϋπολογισμό, αλλά το πρωί θα έχει συνάντηση με τον Ζαν Κλώντ Γιούνκερ και θα κάνει κι άλλες διμερείς επαφές, ενώ στο διάλειμμα του δείπνου είναι σίγουρο ότι η Ελλάδα θα αποτελέσει το κέντρο των συζητήσεων Ο κ. Γιούνγκερ εξάλλου κατάκοπος τις πρωινές ώρες δήλωσε: «Στην Ευρώπη δεν έχω πια αυταπάτες. Πρέπει να παραδεχτώ ότι υπάρχουν πολύπλοκα τεχνικά προβλήματα, αλλά θα ρυθμιστούν. Είμαστε εντυπωσιασμένοι από όσα έχει κάνει η Ελλάδα». Στο Βερολίνο μιλώντας στους Γερμανούς βουλευτές η Καγκελάριος Μέρκελ ήταν σαφής ότι υπάρχουν μεγάλες πιθανότητες να βρεθεί η λύση την Δευτέρα στο νέο Γιούρογκρουπ, αναφερομένη και στην διετή επιμήκυνση και σ’ ένα πακέτο νέων ευρωπαϊκών μέτρων. Η διακοπή τελικά του Γιούρογκρουπ έφερε στην Αθήνα μεγάλες αντιδράσεις. Ο Βαγγέλης Βενιζέλος που είχε με τον κ. Σαμαρά και Κουβέλη συνεχείς επικοινωνίες την προηγούμενη νύχτα, δήλωσε ότι «Η ΕΕ δεν μπορεί να χρησιμοποιεί την Ελλάδα ως άλλοθι», ενώ ο κ. Κουβέλης τόνισε ότι «η καθυστέρηση συνιστά επικίνδυνη περιδίνηση για την Ελλάδα». Από την πλευρά της αντιπολίτευσης ο κ. Τσίπρας χαρακτήρισε το δρόμο των μνημονίων καταστροφικό και ζήτησε πάγωμα της αποπληρωμής των δανείων. Απάντηση έδωσε ο κυβερνητικός εκπρόσωπος κ. Κεδίκογλου λέγοντας «προς απογοήτευση του κ. Τσίπρα η Ελλάδα θα τα καταφέρει».